ประมวลข่าวทั่วไทยประจำวันที่  10  สิงหาคม 2561
ประมวลข่าวทั่วไทยประจำวันที่  10  สิงหาคม 2561  
  ศาสตร์พระราชา สู่การพัฒนาอย่างยั่งยืน 
  นายกรัฐมนตรี พอใจผลการพัฒนาโครงสร้างพื้นฐานของประเทศไทยดีขึ้น 13 อันดับ  
 พลเอก ประยุทธ์ จันทร์โอชา นายกรัฐมนตรี กล่าวในรายการศาสตร์พระราชา สู่การพัฒนาอย่างยั่งยืนว่า ธนาคารโลกประกาศผลการจัดลำดับความสามารถด้านโลจิสติกส์ ประจำปี 2561 ไทยดีขึ้น 13 อันดับ อยู่ในอันดับที่ 32 จาก 160 ประเทศทั่วโลก 2 ปีที่ผ่านมารัฐบาลได้ขับเคลื่อนแผนงานและจัดสรรงบประมาณในการลงทุนโครงสร้างพื้นฐานด้านคมนาคมขนส่งของประเทศ ทั้งรถไฟทางคู่ รถไฟความเร็วสูง  ท่าเรือ สนามบิน โดยการลงทุนดังกล่าวมีการควบคุม ไม่ให้เกิดหนี้สาธารณะ เกินกว่าร้อยละ 60 ตามที่ พ.ร.บ. วินัยการเงินการคลังของรัฐ พ.ศ.2561 กำหนด ใช้วิธีให้เอกชนร่วมลงทุนภายใต้กฎเกณฑ์ที่รัฐต้องได้ประโยชน์ ประชาชนได้รับการบริการและให้ประชาชนเข้าถึงรัฐสวัสดิการ 
 นายกรัฐมนตรี กล่าวด้วยว่า ทั้งนี้ในช่วงการก่อสร้างโครงสร้างพื้นฐานอาจจะเป็นเหตุให้ในเขตเมืองและกรุงเทพมหานครมีการจราจรติดขัดหลายเส้นทาง ได้สั่งการให้เจ้าหน้าที่แก้ไขและขอให้ประชาชนทุกคนอดทนเพื่อความสะดวกสบายในวันข้างหน้า